“કાકા” બોલ બેટા “કાકા” બાળક તા તા કરતાં “તાતા” બોલતું થાય એટલે બધા ખુશ. બાળકનું જોઈને મોટા પણ તોતડું બોલતા થઈ જાય. જો બેટા “તાતા” આયા.. જોડે “તાત્તી” ને લાયા… “ફુચા”(ફુઆ) આયા જોડે “ફુચી”ને લાયા. એટલે બાળક દરેક શબ્દ તોતડું બોલતું થાય અને મોટાઓ પણ એને સાથ આપે. એ સાંભળવાની આપણને મઝા આવે. બાળક નાનું હોય ત્યારે એ ઘરમાં બધા તોતડું બોલતા થઈ જાય. અહીં સુધી વાંધો નથી પણ બાળક મોટું થાય, સ્કૂલે જતું થાય ત્યારે પણ એ ચાલુ જ રાખે. પછી બબાલ શરૂ થાય. હવે ઉચ્ચારો સુધારવા બધા બાળકની પાછળ પડી જાય. બાળકને લાગે કે આ બધા જ મારા જેવું બોલતા હતા અને અચાનક કેમ આ નવા શબ્દો ? અને ફટાકડાં ફૂટવાના અહીંથી શરૂ થઈ જાય.. શરૂઆતમાં શાબ્દિક અને પછી બાળકના બરડા પર…! બાળક એ પણ ધીરે ધીરે શીખી લે અને બોલ બોલ કર્યા કરે… એટલે વળી પાછા વડીલો “લે આ તો બહુ બોલે છે… નાના મોટાનું ભાન નથી રાખતો”… પછી બધા ભેગા મળીને એને ચૂપ રહેતા શીખવશે. એટલે બાળકના નાના મગજમાં નાનપણાથી જ આવા માનસિક ફટાકડાં ફૂટવાના શરૂ થઈ જાય.